Eus ur familh yuzevien e oa Bruno Kreisky, met distreiñ a reas diouzh relijion e familh pa oa studier. Studioù war ar gwir a reas e skol-veur Vienna, hag en amzer-se ez eas e-barzh Strollad Sokial-demokrat Aostria (SPÖ). Toullbachet e voe abalamour da se, e 1935 ha 1936, hag adarre e 1938, goude an Anschluss. Ur wech lezet da vont e kuitaas Aostria da vevañ en harlu e Sveden betek 1946. Goude an Eil Brezel-bed e voe anvet da gannadour Aostria e Sveden. Er bloavezhioù 1950 e kemeras perzh, evel sekretour evit an aferioù diavez er gañsellerezh, el labour da sevel Feur-emglev Stad Aostria (1955), ar feur-emglev a lakaas fin da zalchidigezh Aostria gant armeoù ar Gevredidi hag a adsavas stad Aostria. Dilennet e voe da gannad sokial-demokrat, evit ar wech kentañ, e 1956. Kannad e voe en betek 1983.